《诸君用东坡玉堂观郭熙画诗韵题江山王君平远》
宋代·陈文蔚

有客有客心地闲，楼外青林林外山。
风烟出没美无度，依约图画有无间。
眼随白鸟去边远，一声渔唱江村晚。
此时谁会倚栏心，云出不知何处巘。
岁寒松柏饱风霜，肯逐桃李争春阳。
安得共卧百尺楼，为挹江濑吞山光。
当年形过八砖日，坡仙想像频搔发。
无言细玩郭熙画，应思老去寻泉石。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。